CELEX: 32020D1088
Language: ro
Date: 2020-07-22 00:00:00
Title: Decizia de punere în aplicare (UE) 2020/1088 a Consiliului din 22 iulie 2020 de modificare a Deciziei de punere în aplicare (UE) 2018/485 de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată

24.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 239/14
               
            
         DECIZIA DE PUNERE ÎN APLICARE (UE) 2020/1088 A CONSILIULUI
         din 22 iulie 2020
         de modificare a Deciziei de punere în aplicare (UE) 2018/485 de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     Prin scrisoarea înregistrată la Comisie în data de 21 februarie 2020, Danemarca a solicitat, în conformitate cu articolul 395 din Directiva 2006/112/CE, autorizația de a aplica o măsură specială care reglementează dreptul de deducere a taxei pe valoarea adăugată (TVA) achitată în amonte, care derogă de la articolul 75 din directiva respectivă.
                  
               
                     (2)
                  
                  
                     Prin scrisoarea din 2 aprilie 2020, Comisia a informat celelalte state membre cu privire la cererea depusă de Danemarca și prin scrisoarea din 3 aprilie 2020, a comunicat Danemarcei faptul că deține toate informațiile necesare pentru a analiza cererea.
                  
               
                     (3)
                  
                  
                     În absența unei măsuri de derogare, legislația din Danemarca prevede că, dacă un vehicul utilitar ușor cu o masă totală maximă autorizată de trei tone este înregistrat la autoritățile daneze ca fiind utilizat exclusiv în scopuri profesionale, persoana impozabilă poate deduce în întregime TVA-ul achitat în amonte pentru costurile de achiziționare și funcționare a vehiculului. Dacă un astfel de vehicul este ulterior utilizat în scopuri private, persoana impozabilă pierde dreptul de a deduce TVA-ul plătit pentru costul de achiziționare a vehiculului.
                  
               
                     (4)
                  
                  
                     Pentru a atenua consecințele regimului respectiv, Danemarca a solicitat autorizația de a aplica o măsură specială de derogare de la articolul 75 din Directiva 2006/112/CE. Derogarea a fost acordată prin Decizia de punere în aplicare 2012/447/UE a Consiliului (2), și ulterior prin Deciziile de punere în aplicare (UE) 2015/992 (3) și (UE) 2018/485 (4) ale Consiliului. Decizia (UE) 2018/485 urmează să expire la 31 decembrie 2020.
                  
               
                     (5)
                  
                  
                     Măsura ar permite persoanelor impozabile care au înregistrat un vehicul ca fiind destinat exclusiv scopurilor profesionale să folosească vehiculul pentru scopuri private și să calculeze baza de impozitare corespunzătoare operațiunii asimilate unei prestări de servicii în conformitate cu articolul 75 din Directiva 2006/112/CE aplicând o rată forfetară zilnică și evitând astfel pierderea dreptului de a deduce TVA-ul achitat pentru costul de achiziționare a vehiculului.
                  
               
                     (6)
                  
                  
                     Metoda de calcul simplificată respectivă ar trebui să fie limitată totuși la douăzeci de zile de utilizare în scopuri personale pentru fiecare an calendaristic, iar cuantumul forfetar al TVA-ului care urmează să fie plătit ar trebui stabilit la 40 DKK pentru fiecare zi de astfel de utilizare. Cuantumul respectiv a fost stabilit de guvernul danez pe baza analizei statisticilor naționale.
                  
               
                     (7)
                  
                  
                     Această măsură, care ar trebui să se aplice vehiculelor utilitare ușoare cu o masă totală maximă autorizată de trei tone, urmărește să simplifice obligațiile în materie de plată a TVA-ului ale persoanelor impozabile care utilizează ocazional în scopuri private vehicule care au fost înregistrate exclusiv pentru utilizare în scopuri profesionale, simplificând astfel procedura de colectare a TVA-ului. Cu toate acestea, o persoană impozabilă ar putea în continuare să opteze pentru a înregistra un vehicul utilitar ușor ca fiind destinat utilizării atât în scopuri profesionale, cât și private. Acționând astfel, persoana impozabilă ar pierde dreptul de deducere a TVA-ului achitat pentru costul de achiziționare a vehiculului, însă nu ar trebui să plătească taxa sub forma unei rate zilnice pentru utilizarea vehiculului în scopuri private.
                  
               
                     (8)
                  
                  
                     Autorizarea unei măsuri ce permite persoanelor impozabile care utilizează ocazional în scopuri private vehicule înregistrate doar pentru scopuri profesionale să nu își piardă complet dreptul de a deduce TVA-ul achitat anterior pentru vehiculele respective este în concordanță cu normele generale în materie de deducere stabilite prin Directiva 2006/112/CE.
                  
               
                     (9)
                  
                  
                     Autorizarea ar trebui să fie valabilă pentru o perioadă limitată și, prin urmare, să expire la 31 decembrie 2023.
                  
               
                     (10)
                  
                  
                     În cazul în care solicită o nouă prelungire a măsurii de derogare după data de 31 decembrie 2023, Danemarca ar trebui să transmită Comisiei un raport, împreună cu cererea de prelungire, până la 31 martie 2023.
                  
               
                     (11)
                  
                  
                     Se consideră că derogarea ar avea doar un efect neglijabil asupra valorii globale a încasărilor din TVA colectate în etapa de consum final și nu ar avea un impact negativ asupra resurselor proprii ale Uniunii care provin din TVA.
                  
               
                     (12)
                  
                  
                     Prin urmare, Decizia de punere în aplicare (UE) 2018/485 ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            La articolul 3 din Decizia de punere în aplicare (UE) 2018/485, al doilea și al treilea paragraf se înlocuiesc cu următorul text:
            
               „Se aplică de la 1 ianuarie 2018 până la 31 decembrie 2023.
               Orice cerere de prelungire a măsurii prevăzute în prezenta decizie se transmite Comisiei până la 31 martie 2023 și este însoțită de un raport care include o reexaminare a măsurii.”
            
         
         
            Articolul 2
            Prezenta decizie se adresează Regatului Danemarcei.
         
         
            Adoptată la Bruxelles, 22 iulie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 347, 11.12.2006, p. 1.
         
            (2)  Decizia de punere în aplicare 2012/447/UE a Consiliului din 24 iulie 2012 de autorizare a Danemarcei să introducă o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată (JO L 202, 28.7.2012, p. 24).
         
            (3)  Decizia de punere în aplicare (UE) 2015/992 a Consiliului din 19 iunie 2015 prin care Danemarca este autorizată să introducă o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată (JO L 159, 25.6.2015, p. 66).
         
            (4)  Decizia de punere în aplicare (UE) 2018/485 a Consiliului din 19 martie 2018 de autorizare a Danemarcei să aplice o măsură specială de derogare de la articolul 75 din Directiva 2006/112/CE privind sistemul comun al taxei pe valoarea adăugată (JO L 81, 23.3.2018, p. 13).